Aanvalle op ambulanse in Kaapstad wek kommer | Netwerk24
Deur Warda Meyer 20 Januarie 2020 17:43
Ter illustrasie.Foto: Verskaf
Die Wes-Kaapse gesondheidsdepartement het Maandag die aanvalle skerp gekritiseer en gesê die voortslepende geweld teen hul noodparamedici wek groot kommer.
"Die sinnelose aanvalle teen ons nooddienste (EMS) die naweek het 'n ambulans erg beskadig gelaat en verskeie paramedici is getraumatiseer," het Deanna Bessick, EMS-woordvoerder, gesê.
Volgens Bessick het die eerste voorval omstreeks 04:40 in De la Rey-straat, Ravensmead, plaasgevind toe 'n ambulans met klippe bestook is.
"Hulle was onderweg na die Tygerberg-hospitaal toe hulle aangeval is. Die voorruit van die voertuig is gebreek en 'n vroulike paramedikus se oog is beseer," het Bessick gesê.
In die tweede voorval om 22:35 in Atlantis is EMS-personeel van hul persoonlike besittings beroof terwyl hulle 'n pasiënt behandel het.
Volgens die departement is daar verlede jaar 26 aanvalle op EMS-personeel aangemeld.
"Alle rolspelers sal moet saamwerk om 'n veilige omgewing te skep wat mense in staat stel om toegang tot gesondheidsorg te verkry. Dikwels vind hierdie aanvalle plaas in uiters kwesbare gemeenskappe waar die nooddienste broodnodig is."
Sy sê die gesondheidsdepartement versoek alle inwoners om EMS-personeel te beskerm terwyl hulle hierdie baie belangrike diens lewer.